b'\n_START_ARTICLE_\nMuckovi copatki\n_START_SECTION_\nObnova\n_START_PARAGRAPH_\nPravljica se dogaja v \xc4\x8dasih,\xc2\xa0\xc2\xbbko so na zelenih gri\xc4\x8dih \xc5\xa1e stali mogo\xc4\x8dni gradovi, v njih pa \xc5\xbeiveli kralji in kraljice, kralji\xc4\x8di in kralji\xc4\x8dne, princi in princeske.\xc2\xab Glavni lik v pravljici je kralji\xc4\x8dna Lija, ki je bila zelo \xc5\xbealostna. Kar naprej je jokala, grajska spleti\xc4\x8dna pa jo je tola\xc5\xbeila in se spra\xc5\xa1evala, kaj ji manjka, saj je kralji\xc4\x8dna imela vse, kar si je za\xc5\xbeelela. Lija ji je povedala, da bi namesto bogastva raje imela kak\xc5\xa1no sestrico ali bratca, saj je \xc4\x8disto osamljena. Poleg tega je spleti\xc4\x8dni povedala, da matero in o\xc4\x8deta komaj kaj vidi, zato joka. Rekla je:\xc2\xa0\xc2\xbbKo bi imela vsaj pti\xc4\x8dka ali mucka.\xc2\xab\xc2\xa0Pogosto je hodila na grajski vrt, kjer je opazovala vrtnice, a tudi te je niso mogle razveseliti. Ko se je sprehajala po stezicah, si je vedno pela tole pesmico:_NEWLINE_Pred mnogimi leti je muca \xc5\xbeivela, ki \xc5\xa1tiri copatke bi rada imela._NEWLINE_Po celem je svetu copatke iskala, ker na\xc5\xa1la jih ni, se je bridko jokala._NEWLINE_Kmalu pa je zasli\xc5\xa1ala mijavkanje in videla majhnega, prisr\xc4\x8dnega mucka, ki ji je povedal, da je bila muca, ki je iskala te copatke, njegova prapraprababica. Lije je vpra\xc5\xa1ala, \xc4\x8de je na\xc5\xa1la copatke, mucek pa je povedal, da ne. Lija je objela malega mucka in \xc5\xbealost jo je nenadoma minila. Dvorjani kar niso mogli verjeti, da se kralji\xc4\x8dna smeje. Ko sta kralj in kraljica videla kralji\xc4\x8dno z muckom v roki, se je kralj zelo razjezil in takoj ukazal, da naj mu mucka ujamejo in ga prinesejo \xc5\xbeivega ali mrtvega. Slu\xc5\xbeni\xc4\x8dad in dvorjani so dirjali za ubogim muckom, ki ga je Lija spustila iz rok. Najbolj uren je bil pisar Melhior, ki je tekel s tako mo\xc4\x8djo, da je med potjo izgubil o\xc4\x8dala in zato namesto mucka ujel zaj\xc4\x8dka in ga s ponosem odnesel kralju. Ta je seveda mislil, da se Melhior nor\xc4\x8duje iz njega, zato ga je dal zapreti. Poleg tega pa je moral napisati obvestilo, da kdor ulovi mucka, dobi tri pure, tri race in tri bele gosi. \xc5\xa0e veliko drugih obljub je dal kralj, samo da bi nekdo ujel ubogega mucka. Mucek se je medtem, ko so ga vsi vneto iskali, skril pod kraljevo posteljo, pono\xc4\x8di pa je smuknil k Liji. Lija je bila spet vesela. Vpra\xc5\xa1ala je mucka, \xc4\x8de bi tudi on rad imel copatke in tako sta jih \xc5\xa1la iskat. Lija je oblekla najbolj pono\xc5\xa1eno obleko, v \xc5\xbeep pa si je dala tudi svojo zlato kronico, ki jima bo mogo\xc4\x8de kdaj prav pri\xc5\xa1la. Zna\xc5\xa1la sta se v temnem gozdu, a ker ju je \xc5\xbeelja po copatkih gnala naprej, sta od\xc5\xa1la naprej in si pela pesmico. Pritavala sta do ko\xc4\x8de, kjer je \xc5\xbeivela stara \xc5\xbeenka. Toplo ju je sprejela. Lija jo je vpra\xc5\xa1ala, \xc4\x8de ve, kje bi dobila copatke za mucka, vendar \xc5\xbeenka \xc5\xbeal ni vedela, ampak ker je bila dobrega srca, jima je dala \xc5\xa1e nekaj cvetov \xc4\x8dudodelne ro\xc5\xbee. \xc4\x8ce jo bosta pojedla, bosta v hipu nevidna. Lija je v zahvalo \xc5\xbeenki dala zlat roglji\xc4\x8dek. Odpravila sta se naprej. Kar naenkrat sta v daljavi videla grajske konjenike, ki so ju iskali. A ker sta imela \xc4\x8dudodelno ro\xc5\xbeo, sta takoj postala nevidna. Pot sta nadaljevala po cesti, kmalu pa zagledala leseno hi\xc5\xa1ico. Lija je vratih prebrala:_NEWLINE_Cokli leseni, \xc4\x8devlji usnjeni, lakasti \xc5\xa1kornji za vsake noge se pri \xc4\x8devljarju, mojstru Strgarju tukaj, v tej hi\xc5\xa1i poceni dobe._NEWLINE_Takoj sta pomislila, da bosta tukaj dobila copatke za mucka, vendar tudi tukaj jih nista dobila. A ker je bil \xc4\x8devljar dobrega srca, je Liji podaril zlate \xc4\x8develjce, ki so bili \xc4\x8dude\xc5\xbeni. Ko jih bo Lija obula, jo bo kot veter neslo po svetu. Lija se je zahvalila \xc4\x8devljarju, mu dala zlat roglji\xc4\x8dek in z muckom sta od\xc5\xa1la naprej. Nataknila si je \xc4\x8develjce, izgovorila potrebne besede, in z muckom sta se zna\xc5\xa1la pred \xc5\xa1iroko reko. Sre\xc4\x8dala sta brodnika in vpra\xc5\xa1ala za copatke, vendar tudi brodnik ni imel copatkov. Spomnil pa se je na Ma\xc4\x8dje mesto in ju napotil tja. Ker Lija in mucek nista vedela, kje je to mesto, sta zaprosila brodnika, \xc4\x8de ju zapelje \xc4\x8dez reko. Pred slovesom pa je brodnik Liji dal belo pal\xc4\x8dko, ki je bila \xc4\x8dude\xc5\xbena. Zanesljivo ju bo pripeljala v Ma\xc4\x8dje mesto, \xc4\x8de bosta le izgovorila pravilne besede. Lija je dala brodniku zlat roglji\xc4\x8dek, mucek pa je zapel pesmico. S pomo\xc4\x8djo \xc4\x8dude\xc5\xbene pal\xc4\x8dke sta mucek in Lija prispela v Ma\xc4\x8dje mesto. Videla sta ogromno stojnic, na zadnji pa sta zagledala copatke. Prodajal jih je muc z elegantnim belim telovnikom in rde\xc4\x8di \xc5\xbeametnim klobukom. Copatkov je bilo toliko, da se nista mogla odlo\xc4\x8diti, katere bi imela. Ker so jima bili vsi copatki tako neznansko v\xc5\xa1e\xc4\x8d, se je Lija odlo\xc4\x8dila, da bo kupila kar vse \xc5\xa1tiri copatke, tudi zlate, ki bodo pristajali njenim copatom. Lija je copatke popla\xc4\x8dala z zadnjim roglji\xc4\x8dkom, ki ji je \xc5\xa1e ostal od kronice. Mucu prodajalcu sta \xc5\xa1e zapela in se odpravila naprej. Ko se je Lija spomnila, da mora domov, je bilo dobre volje konec. Iz daljave sta zasli\xc5\xa1ala voz in zagledala ko\xc4\x8dijo, ki je ustavila pred njima. Skozi okence je pogledala lepa gospa in vpra\xc5\xa1ala, \xc4\x8de gresta zraven. Tako sta se mucek in Lija odlo\xc4\x8dila, da bosta pot nadaljevala z gospo in ji za\xc4\x8dela pripovedovati, kaj vse sta do\xc5\xbeivela. Na koncu se je \xc5\xa1e predstavila in povedala, da ima le \xc5\xa1e ven\xc4\x8dek od kronice. Vsi so bili presene\xc4\x8deni, saj so Lijo poznali, vendar ne v tak\xc5\xa1ni obleki. Tako se je gospa odlo\xc4\x8dila, da jo bo odpeljala domov. Pred dvorom je Lija videla, kako plapolajo \xc4\x8drne zastave in da so vsa okna zastrta s polknicami. Namre\xc4\x8d vsi so mislili, da je Lija umrla. Ko je kralj videl, da je pred dvorom njegova Lija, je bil ves sre\xc4\x8den. Lijino prvo vpra\xc5\xa1anje pa je bilo:\xc2\xa0\xc2\xbbAli bom lahko imela mucka?\xc2\xab\xc2\xa0Kralj pa ji je odgovoril, da bo lahko imela dvajset muckov, \xc4\x8de bo \xc5\xbeelela, samo da je zdrava in \xc5\xbeiva. Nato pa je priredil zabavo in pogostitev za gospo, ki je pripeljala Lijo domov.\n_START_SECTION_\nViri in literatura\n_START_PARAGRAPH_\nBitenc, Janez. Muckovi copatki , Revija Galeb, Zadruga Novi Matajur 2002'